Ontwerpers se sakpaswenke vir jou trouvoorkoms | Sarie
Ontwerpers se sakpaswenke vir jou trouvoorkoms
FOTO Megan and I
Trouseisoen is hier en vir die eerste keer sedert die aanvanklike inperking is daar weer sterre in troudiensverskaffers soos troukoördineerders, fotograwe en ontwerpers se oë. Te danke aan die huidige lae infeksiekoers en talle mense wat alreeds hul tweede inenting ontvang het, is die trouindustrie weer behoorlik besig.
Ons gesels met voormalige Mej. Suid-Afrika, Adè van Heerden, oor twee van die drie skeppings wat sy by haar romantiese bostroue gedra het. Dis nie meer ongewoon om bruide te sien wat deur die verloop van hul troudag hul voorkoms verander nie. En dit maak absoluut sin, 'n troue bestaan uit 'n seremonie én onthaal. So hoekom nie jou statige trourok effens aanpas of vergemaklik vir die onthaal nie?
Adè wou graag saam met ontwerpers werk met wie sy alreeds in die verlede gewerk het, wie haar styl goed ken. "Hulle is almal baie na aan my hart," sê Adè. Dit was vir haar belangrik om die verskillende fasette van haar persoonlikheid uit te beeld, daarom was meer as een voorkoms met behulp van die verskillende rokke die perfekte antwoord.